Baltic Pride

Baltic Pride je každoročným LGBT* pochodom hrdosti, ktorého miesto konania rotuje medzi hlavnými mestami pobaltských krajín: Tallinnom, Rigou a Vilniusom. Jeho účelom je poukázať na otázky tolerancie a na práva LGBT* komunity. Baltic Pride je podporovaný organizáciou ILGA Europe. Združeniami zodpovednými za toto podujatie sú od roku 2009 Mozaīka, Národná asociácia gejov a lesieb LGL Litovská gejská liga a Estónska LGBT asociácia.

História

Lotyšsko
Prvý pochod hrdosti sa konal v Lotyšsku v roku 2005 pod názvom Riga Pride, podobne ako pochody hrdosti konané po celom svete.  Politická opozícia k pochodu sa objavila len čo organizátori obdržali povolenie na jeho konanie. Lotyšský premiér Aigars Kalvītis vyjadril verejne svoje nesúhlasné stanovisko k tejto udalosti. Pride bol následne oficiálne povolený až po tom, čo súd zrušil odňatie povolenia. Zástupca primátora Rigy Juris Lujāns na protest proti konaniu tejto udalosti odstúpil zo svojej funkcie.

Podujatie v roku 2005 bolo obklopené viacerými verejnými prejavmi homofóbie. V reakcii na to sa niektorí členovia/ky LGBT* komunity, ich priatelia/ľky a rodinný príslušníci/čky zjednotili a založili organizáciu Mozaīka, s účelom zvýšiť toleranciu LGBT* osôb a porozumenie LGBT* právam v Lotyšsku.

Od roku 2006 bola udalosť oficiálne známa ako Riga Pride and Friendship Days. Jej program bol rozšírený, aby okrem pochodu zahrnul aj ekumenickú bohoslužbu v anglikánskom kostole sv. Spasiteľa a semináre o tolerancii a LGBT* právach. Udalosť bola výrazne narušená protestujúcimi, okrem iných napríklad skupinou „No Pride“. Európsky parlament vyjadril svoje sklamanie nad zlyhaním lotyšských autorít poskytnúť pochodu adekvátnu ochranu.

Pochod sa odohral v Rige aj v roku 2007 a 2008.

V roku 2009 bol pochod povolený Administratívnym súdom v Rige. Prvýkrát sa konal pod názvom Baltic Pride a začala sa každoročná rotácia medzi hlavnými mestami pobaltských krajín v spolupráci s Litovskou gejskou ligou a Estónskou LGBT asociáciou (do roku 2012 známa ako Estónska gej mládež) a ich miestnymi festivalmi/pochodmi hrdosti.

Na Baltic Pride v roku 2012 pochodovalo na podporu LGBT* práv v Lotyšsku 400 ľudí, ku ktorým sa pridali aj americkí diplomati/ky.

V roku 2015 sa pochod uskutočnil v Rige ako súčasť udalosti Europride. Bolo to prvýkrát kedy sa tento týždenný paneurópsky festival LGBT* práv konal v postsovietskej krajine.

Opozícia
Udalosť bola od začiatku ohrozovaná protestami. V roku 2006 sa mestský výbor v Rige prvýkrát pokúsil odmietnuť povolenie pre konanie pochodu. Podobné politické diskusie obklopovali prvý pochod hrdosti v roku 2005.

LGBT* komunita v Lotyšsku bola vo svojich postojoch k udalosti rozdelená. Vo februári 2007 v prieskume, ktorý previedla organizácia ILGA-Latvija a ktorý zahrnul 537 LGBT* osôb, 82 % respondentov/iek odpovedalo, že nesúhlasia s konaním plánovaného Riga Pride and Friendship Days 2007, zatiaľ čo iba 7 % respondentov/iek malo pocit, že toto podujatie by mohlo pomôcť k propagácii tolerancie voči LGBT* osobám. ILGA-Latvija však svoj postoj k udalosti odvtedy zmenila a v súčasnosti je k Riga Pride and Friendship Days naklonená pozitívne.

Litva
Baltic Pride sa uskutočnil vo Vilniuse v roku 2010, 2013 a 2016. Pride v roku 2010 bol prvým verejným pochodom hrdosti, ktorý sa konal v Litve. V roku 2013 sa primátor Vilniusu pokúsil o to, aby bol pochod premiestnený mimo centra na nábrežie rieky (kde sa konal v roku 2010). Dve súdne konania rozhodli, že to urobiť nemôže a že Baltic Pride má právo využiť rovnakú trasu ako ostatné verejné demonštrácie.

V roku 2016 sa Baltic Pride konal 18. júna. Dav 3000 členov a členiek LGBT* komunity a ich spojencov pochodoval po hlavnej avenue v centre Vilniusu. Pochod sa odohral bez akýchkoľvek vážnych incidentov. Celková trasa pochodu od námestia Lukiškių aikštė po park Bernardinų sodas predstavovala 2,3 kilometra.

Baltic Pride bol v roku 2016 využitý ako platforma na poukázanie na diskriminačné uplatňovanie zákona o „anti-gay propagande“ a na podnietenie verejnej debaty o legálnom rozpoznaní rovnakopohlavných vzťahov v Litve.

Primátor Vilniusu Remigijus Šimašius z Liberálneho Hnutia v roku 2016 nevyjadril žiadnu opozíciu k tomu, že sa v meste bude konať pochod hrdosti.

Po pochode sa jeho účastníci a účastníčky zhromaždili v priestoroch Loftas art factory na koncerte Baltic Pride Park 2016, na ktorom sa predstavili umelci a umelkyne ako Dana International, DJ Leomeo, LaDiva Live, Maria Sam Katseva, Donny Montell, Ruslanas Kirilkinas a Sasha Song.

V roku 2017 sa festival Baltic Pride bude konať v hlavnom meste Estónska Tallinne.

Estónsko
Pochody hrdosti boli v Tallinne organizované od roku 2004. Baltic Pride sa tu konal v roku 2011 a 2014.

Medzinárodná podpora
Okrem organizácie ILGA-Europe je Baltic Pride konzistentne podporovaný ostatnými LGBT* organizáciami v susedných krajinách, najvýznačnejšie švédskou organizáciou RFSL a Amnesty International.

Pozri aj
Litovská gejská liga

Referencie

Zdroj

Externé odkazy
Eesti LGBT Ühing Estonia official website
Mozaīka Latvia official website
LGL Lithuania official website
News video from Riga Pride and Friendship Days 2008, including protests
Baltic Pride Facebook

LGBT v Estónsku
LGBT v Litve
LGBT v Lotyšsku
Pride podujatia